Kolmen työntekijän startup tuo Hervantaan 180 älypuhelimella toimivaa kaupunkipyörää – Yrityksellä toiveita laajenemisesta myös Tampereen keskustaan

Tampereen Hervannassa aloittaa uudenlainen kaupunkipyöräpalvelu, joka toimii puhelinsovelluksen avulla. Pilottihankkeen taustalla on vuonna 2017 perustettu, hervantalainen startup-yritys Easybike, jossa työskentelee nyt kolme henkilöä. Kaupunkipyörät eroavat esimerkiksi Helsingin kaupunkipyöristä siinä, että pyöriä ei tarvitse palauttaa kiinteisiin pyöräparkkeihin. Kun käytännössä ainoa kiinteä rakennelma on pyöräparkin kyltti, palvelun ylläpito pysyy edullisena. Testasimme videolle uudet kaupunkipyörät: Vuokrapalvelun testipaikaksi valikoitui Hervanta, missä yhtiön perustaja ja toimitusjohtaja Yu Guo on opiskellut. Tampereen keskustaan ei haluttu siksi, että ratikkatyöt vaikeuttavat pyöräilyä keskustassa. Guo sanoo, että useat Tamperetta pienemmät kaupungit ovat osoittaneet kiinnostusta projektiin. Yritys on käynyt keskusteluja jo esimerkiksi Imatran kanssa. Pyöräpalvelu vietti avajaisiaan Hervannassa tiistaina, mutta ensimmäiset vuokraukset tehtiin jo viikonloppuna. Yhteensä 180 pyörää Yhtiö sai tämän kesän kokeiluun reilut 30 000 euroa rahoitusta Euroopan unionilta. Pilottihankkeessa testataan, kuinka asiakkaat ottavat vastaan asemattomat pyörät. Pyörän vuokrausta varten käyttäjä lataa sovelluksen ja tunnistautuu pankkitunnuksilla. Pyörän palauttaminen ja lukitseminen tapahtuu niin ikään älypuhelinsovelluksella. –Emme peri käyttäjältä panttia ennen pyöräilyä. Siksi käytämme tunnistautumista pankkitunnuksilla, sanoo Guo. Pyöriä on tällä hetkellä Hervannassa 50, mutta elokuuhun mennessä pyöriä pitäisi saapua lisää, joten yhteensä niitä on tänä kesänä käytössä 180. Pyörissä ei ole vaihteita, mutta niissä on edessä kori ja valot sekä edessä että takana. –Pyörät ovat hieman tavallisia pyöriä raskaampia, sillä niiden on kestettävä jatkuvaa käyttöä, sanoo Guo. Pyörät eivät ole sähköavusteisia, kuten yritys aluksi suunnitteli. Easybike kertoo testaavansa palvelun toimivuutta nyt tavallisilla pyörillä, ja harkitsee investoivansa sähköavusteisiin pyöriin, jos hanke saa hyvän vastaanoton. 30 minuutin matkoja Sovelluksen kartalta näkyy, kuinka monta pyörää on parkissa ja missä ne ovat. Pyörästä luopuessa käyttäjän täytyy palauttaa pyörä valittuun pyöräparkkiin ja lukita pyörä sovelluksella. Pyöräparkkeja on Hervannassa ja sen lähialueilla 31 muun muassa kauppojen ja opiskelija-asuntojen pihoissa. Kauimmaiset pysäkit ovat Hallilassa, Vuoreksessa ja Annalassa. Pyörävuokra on puolen tunnin matkalta euron ja opiskelijalta 50 senttiä. Pyörät on tarkoitettu lyhyisiin matkoihin, siksi pyöräilystä laskutetaan puolen tunnin mukaan. –Konseptimme on jakaminen. Kun tarvitset pyörää, voit käyttää sitä. Kun et enää tarvitse sitä, joku muu voi ottaa sen käyttöön. Pyörällä voi tehdä pitkiäkin matkoja, mutta se ei ole tarkoitus, sanoo Guo. Jos matka ylittää 30 minuuttia, veloitetaan ylimenevästä puolesta tunnista taas euro. Useamman päivän lipuilla voi tehdä rajattomasti alle 30 minuutin matkoja. Easybiken pyöräilykausi päättyy lokakuun lopussa, mutta yritys harkitsee myös talvipyöräilyn kokeilua. Tampereen seudulla palvelu pysyy ainakin tämän kesän vain Hervannassa ja sen lähialueilla. Ensi vuonna Easybike toivoo laajenevansa myös Tampereen keskustaan.